২০০১ সালের পর এই ২০১৫।
বিধাননগরের বাসভবনে বসে রাজনৈতিক শিষ্যের দলের সঙ্গে ‘বিচ্ছেদ’ রুখে ইতিহাস তৈরি করেছিলেন এক অশীতিপর বৃদ্ধ। অদৃশ্য বন্ধনে প্রয়াত জ্যোতি বসু আটকে দিয়েছিলেন দলত্যাগের চূড়ান্ত সিদ্ধান্ত নিয়ে-নেওয়া সিপিএমের ‘বিদ্রোহী’ নেতা সুভাষ চক্রবর্তীকে। দেড় দশক পরে সেই ইতিহাসের পুনরাবৃত্তি দেখছে মমতা বন্দ্যোপাধ্যায়ের তৃণমূল। বঙ্গ-রাজনীতিতে জ্যোতিবাবুর উত্তরসূরি মমতা প্রায় আটকেই ফেলেছেন ‘বিদ্রোহী’ মুকুলকে।
সুভাষের মতোই নতুন দল গঠনের সিদ্ধান্ত নিয়েও আপাতত পিছিয়ে এসেছেন মুকুল। তখন সুভাষের নেতৃত্বে আস্থা রেখে হতাশ হয়েছিলেন সৈফুদ্দিন চৌধুরী, সমীর পুততুণ্ডেরা। এখন মুকুলে আস্থা রেখে হতাশায় তাঁর অনুগামীরা। তাঁদের কাছে স্পষ্ট যে, মুকুল এখনই নতুন দলে যাচ্ছেন না। তাই নতুন দলের ভবিষ্যত্ নিয়ে প্রশ্ন উঠেছে প্রস্তাবকদের মধ্যেই!
আগামী বুধবার ২৩ ডিসেম্বর নতুন দল নিয়ে নির্বাচন কমিশনে চূড়ান্ত শুনানি। তার প্রস্তুতি বৈঠকেই স্পষ্ট এই ঘটনাপ্রবাহ।
শুনানিতে অংশ নিতে আজ, রবিবার দিল্লি যাওয়ার কথা মুকুল-অনুগামী চার নেতার। কিন্তু নতুন দলে মুকুলের যাওয়া নিয়ে অনিশ্চয়তার ফলে সব নিয়েই ধন্দ তৈরি হয়েছে। নতুন দল নিয়ে গত কয়েকমাস কলকাতা-দিল্লি ছুটে বেড়ানো অমিতাভ মজুমদার শনিবার বলেছেন, ‘‘আমার ব্রঙ্কিয়াল সমস্যা আছে। দিল্লিতে এখন খুব ঠান্ডা! তাই আমি যেতে পারছি না। অন্য পদাধিকারীরা যাবেন। তবে কে যাবেন, এখনও ঠিক হয়নি।’’ বিজেপি ছেড়ে মুকুল-সঙ্গী প্রদীপ ঘোষ বলেন, ‘‘দল তৈরির প্রস্তুতি তো চলছে। তবে এই শুনানিতে কারা যাচ্ছেন, এখনও ঠিক হয়নি।’’ ফলে দিল্লিসফর সংক্রান্ত ধন্দ স্পষ্ট। উত্সাহেও কিছু খামতি দেখা দিয়েছে। প্রদীপের অবশ্য দাবি, ‘‘উত্সাহ কমেছে বলব না। তবে সাম্প্রতিক কিছু ঘটনায় ভাবনার এদিক-ওদিক যে হচ্ছে, তা ঠিক। এসব ধোঁয়াশা কেটে যাবে বলেই আশা করছি।’’
গোটা প্রক্রিয়া পিছন থেকে পরিচালনা করলেও প্রকাশ্যে মুকুল অবশ্য কখনওই আলাদা দলের কথা বলেননি। তার সঙ্গে নিজের যোগাযোগের কথাও অস্বীকার করেছেন বারবার। উল্টে তৃণমূলের সঙ্গে বিচ্ছেদের দরজায় দাঁড়িয়েও তৃণমূলের সাংসদ হিসাবেই পরিচয় দিয়ে গিয়েছেন। তাই নতুন দল নিয়ে তৈরি ‘সংশয়ে’র ব্যাখ্যা দেওয়ার দায়ও নেই তাঁর। ফলে বিষয়টি নিয়ে নিজেদের মতো করে এখন থেকেই ব্যাখ্যা খুঁজছেন আবেদনকারীরা। তাঁদের একজনের কথায়, ‘‘কমিশনের প্রক্রিয়ায় অনেকটা সময় চলে গিয়েছে। জানুয়ারি মাসের মধ্যে গোটা প্রক্রিয়া সম্পন্ন না হলে নির্বাচনী রাজনীতিতে থাকা কঠিন হবে।’’ এখনও তাঁদের ক্ষীণ আশা এবং বিশ্বাস— মুকুল তাঁদের ধারণা ভুল প্রমাণ করবেন। অন্তত প্রকাশ্যে সেই বার্তাই দিতে চাইছেন মুকুল-অনুগামীরা। কিন্তু একান্ত আলোচনায় মেনে নিচ্ছেন, এই উদ্যোগের ‘ভবিষ্যত্’ খুব আলোকিত নয়।
সৈফুদ্দিন প্রয়াত। সুভাষের কথায় আস্থা রেখে রাজ্য-রাজনীতিতে কার্যত ‘অপ্রাসঙ্গিক’ হয়ে গিয়েছেন সিপিএমের একদা দোর্দণ্ডপ্রতাপ নেতা সমীর। কখনও মমতা। কখনও মমতা-বিরোধী। বিষয়ভিত্তিক সমর্থন এবং বিরোধিতা করেই তাঁর রাজনীতিতে বেঁচে থাকা। মুকুলের সঙ্গে সুভাষের মিল পাচ্ছেন? সমীর বললেন, ‘‘নাহ্! মিল নেই। ওটা রাজনৈতিক বিষয় ছিল। এখানে তো দলের অন্দরে কে বেশি ক্ষমতাশালী হবে, তা নিয়েই লড়াই। অভিষেক বন্দ্যোপাধ্যায় না-এলে তো এই পরিস্থিতিই তৈরি হয় না!’’ অন্য এক নেতার সহানুভূতি, ‘‘ওঁকে তো বিজেপি-কংগ্রেস কেউই আশ্রয় দিল না! উনি আর কী করবেন!’’
গত জুলাই থেকে ‘জাতীয়তাবাদী তৃণমূল কংগ্রেস’ গঠন নিয়ে তত্পরতা শুরু হয়েছিল। তখন ‘বিদ্রোহী’ মুকুলের পৃষ্ঠপোষকতায় নতুন দল গঠনের আবেদন করেছিলেন অমিতাভেরা। গত চার-পাঁচ মাস ধরে দফায়-দফায় কেন্দ্রীয় নির্বাচন কমিশনে দরবার করেছেন তাঁরা। যে তদ্বিরের নেপথ্যে বরাবরই ছিলেন মুকুল নিজে। দিল্লিতে তাঁর বাড়ি থেকেই গোটা প্রক্রিয়া পরিচালিত হয়েছে। অমিতাভ ছাড়াও সেই প্রক্রিয়ায় ছিলেন প্রদীপ, তৃণমূল বিধায়ক শীলভদ্র দত্ত-সহ বেশ কয়েকজন মুকুল-অনুগামী। ওই আবেদনের চূড়ান্ত শুনানির আগে মুকুলকে নিয়েই সন্দেহ দানা বেঁধেছে।
শুক্রবারের এক বৈঠকে প্রশ্ন তুলেছেন দুই নেতা। মুকুল না থাকায় তার জবাব দেওয়ার চেষ্টা করেছেন তাঁর এক ‘ঘনিষ্ঠ’। জানিয়েছেন, আগে দল গঠন হোক। তারপর সেখানে আসার বিষয়টি নিয়ে মুকুলের সঙ্গে কথা বলা যাবে। কিন্তু সংশয় কাটেনি। কারণ, এখন নাকি মুকুল তৃণমূলের আরও কাছাকাছি। নেতাদের একাংশের সঙ্গে সাংগঠনিক কথাবার্তাও বলছেন।
এবং অভ্রান্তভাবে মুকুলের সঙ্গে এসে পড়ছে সুভাষের তুলনা। সিপিএমের সেই ভাঙনেচ্ছার পিছনে রাজনৈতিক কারণ ছিল। নীতিগত প্রশ্নে ওই পথে এগিয়েছিলেন সফি-সমীরেরা। রাজনৈতিক প্রশ্ন তুলে আলিমুদ্দিনকে ‘চাপে’ ফেলে দিয়েছিলেন সমীর। কিন্তু অনুগামীদের সঙ্গে সুভাষ যা করেছিলেন, তাকে সাদা বাংলায় বলে ‘গাছে তুলে মই কেড়ে নেওয়া’।
কানাঘুষো যা, তাতে মুকুল সম্পর্কেও তাঁর অনুগামীদের একাংশ তেমনই বলতে শুরু করেছেন। তাঁদের বক্তব্য, ধীরে কিন্তু নিশ্চিতভাবে ‘ঘনিষ্ঠ’ বিধায়ক শিউলি সাহাকে তৃণমূলে ‘ফিরিয়ে দিয়েছেন’ মুকুল। ‘ঘনিষ্ঠ’ ছাত্রনেতা সুজিত শ্যাম তো পুরসভার কমিটিতে জায়গা পেয়ে বসে আছেন! শীলভদ্রের অবশ্য এখনও কোনও গতি হয়নি। তিনি নিজেও সেভাবে উদ্যোগী হননি।
শীলভদ্রই কি ‘ভবিষ্যতের সমীর পুততুণ্ড’? শনিবেলার সন্ধ্যায় প্রশ্ন শুনে খুব একচোট হাসলেন দু’সপ্তাহ আগে মুকুলের বাড়ি থেকে বেরনো সমীর।
কাকতালীয়? সমাপতন? নাকি ঘটনাচক্র!